
ΔΕΛΤΙΟ ΤΥΠΟY

Ολοκλήρωση του ευρωπαϊκού προγράμματος «Together in Sport – Phase II» με τη συμμετοχή του Λιμενικού Σώματος – Ελληνικής Ακτοφυλακής



 	Την Πέμπτη 9 Ιουλίου 2026 πραγματοποιήθηκε εκδήλωση για την ολοκλήρωση του ευρωπαϊκού προγράμματος «Together in Sport – Phase II» (2023 – 2026), το οποίο υλοποιήθηκε με στόχο την προώθηση της κοινωνικής συνοχής και της συμπερίληψης μέσω του αθλητισμού.
 	Το Γραφείο Αθλητισμού του Λιμενικού Σώματος – Ελληνικής Ακτοφυλακής (Λ.Σ.-ΕΛ.ΑΚΤ.) του Υπουργείου Ναυτιλίας και Νησιωτικής Πολιτικής συμμετείχε ενεργά στις δράσεις του προγράμματος της Ελληνική Ολυμπιακής Επιτροπής με την πολύτιμη συμβολή των προπονητών, των Ολυμπιονικών και των διακεκριμένων αθλητών του Λ.Σ.-ΕΛ.ΑΚΤ..
Κατά τη διάρκεια της τριετούς υλοποίησης του προγράμματος, συμμετείχαν συνολικά 13.634 παιδιά και νέοι ηλικίας έως 21 ετών, μεταξύ των οποίων άτομα με αναπηρία, πρόσφυγες και υπήκοοι τρίτων χωρών, οι οποίοι είχαν την ευκαιρία να συμμετάσχουν σε αθλητικές και εκπαιδευτικές δράσεις που προάγουν την ισότιμη συμμετοχή, τη συνεργασία, τον αμοιβαίο σεβασμό και την κοινωνική ένταξη.
Η συμμετοχή του Λ.Σ.-ΕΛ.ΑΚΤ. στο πρόγραμμα επιβεβαιώνει τη διαρκή προσήλωσή του στην υποστήριξη πρωτοβουλιών με ουσιαστικό κοινωνικό αποτύπωμα, αναδεικνύοντας τον αθλητισμό ως ισχυρό μέσο προώθησης των αξιών της αλληλεγγύης, της ισότητας και της συμπερίληψης.
Το πρόγραμμα «Together in Sport – Phase II» υλοποιήθηκε από την Ελληνική Ολυμπιακή Επιτροπή, τη ΜΕΤΑδραση (συντονιστή του έργου) και τη Γερμανική Ολυμπιακή Αθλητική Συνομοσπονδία (DOSB), με τη συγχρηματοδότηση του Ευρωπαϊκού Ταμείου Ασύλου, Μετανάστευσης και Ένταξης (ΤΑΜΕ–AMIF) και του Ομοσπονδιακού Γραφείου Μετανάστευσης και Προσφύγων της Γερμανίας (BAMF).

